《石井联句》
宋代·傅概

山川百千景，斯并诚夐绝。灵源若神涌，怪石肖天裂。

不与浊流并，恐是众泉杰。银汉河分派，玉壶冰借洁。

中夜声激怆，四时光秀澈。泾渭耻淆杂，潢潦愧涸竭。

润如周孔教，清比夷齐节。观鱼思文望，对岩梦武说。

我欲断谄佞，汲此洗剑血。我欲安庙社，磨此镂勋碣。

诗以志本心，书之非诡说。

作者简介：傅概，字平叔，铅山（今江西铅山东南）人。仁宗嘉祐八年（一○六三）进士。尝为县令。事见《铅书》卷三、卷四。